Operation Dagsværk
Operation Dagsværk er en bistandsorganisation. Organisationen arrangerer årligt en dagsværkdag, hvor elever på gymnasiale uddannelser, 9. og 10. klasser og efterskoler i stedet for at gå i skole samler ind eller tjener en dagløn til skolebygning, uddannelse af lærere eller undervisningsmaterialer i fattigere dele af verden.
På dagsværkdagen i Danmark den 6. november 2019 indsamlede ca. 15.000 elever 3,7 millioner kroner til støtte for inklusion af unge med handicap i Uganda. I Danmark er der fra 1985 til 2019 i alt indsamlet mere end 162 millioner kroner på dagsværkdagen i november.
Operation Dagsværk opstod i 1961 på den svenske skole, Gubbängens Läroverk. Det skete i anledning af FN's generalsekretær Dag Hammarskjölds død i september 1961. Indsamlingen gav 10.000 svenske kroner, som blev sendt til Red Barnet.
I årene efter fortsatte de svenske skoleelevers organisation, SECO, Operation Dagsverke, som det nu blev kaldt. Ideen bredte sig til de øvrige nordiske lande, hvor gymnasieelevorganisationerne stod for aktiviteterne, som typisk bestod af en dags arbejde for virksomheder eller private.
I dag forbindes dagsværk dagen ikke længere med Dag Hammarskjöld. Dagsværk dagen er en dag, som eleverne giver af deres uddannelse, så andre kan få en.
I Danmark arrangerede Danske Gymnasielevers Sammenslutning (DGS) Operation Dagsværk i 1969 og 1971 til fordel for et skoleprojekt i Zambia og for befrielsesbevægelserne i de to portugisiske kolonier, Angola og Mozambique. I 1971 støttede man bl.a. ved at indkøbe og udruste en ambulance, der inden afsendelsen til Angola blev kørt rundt og fremvist på danske gymnasier.
Derefter ophørte den danske afholdelse af Operation Dagsværk indtil 1985, hvor Operation Dagsværk blev genoptaget af Danske Gymnasielevers Sammenslutning og Landssammenslutningen af Kursusstuderende med et selvstændigt sekretariat for Operation Dagsværk. I 1992 blev foreningen Operation Dagsværk dannet.
I dag er Operation Dagsværk en selvstændig uafhængig bistandsorganisation, baseret på frivilligt arbejde blandt uddannelsessøgende.
Ud over at arrangere dagsværkdagen, udgiver Operation Dagsværk tværfaglige, projektorienterede undervisningsmaterialer, der informerer om vilkårene i det aktuelle indsatsområde.
Operation Dagsværk har været kritiseret for valget af projekter, hvilket har skabt debat på skolerne, som kulminerede i 1988 med et alternativt Operation Dagsværk arrangeret af Konservativ Ungdom og Venstres ungdom.
Operation Dagsværk, samarbejder med tilsvarende elevorganisationer i de nordiske lande samt bistandsorganisationer, fx Mellemfolkeligt Samvirke.

Operation Dagsværks hjemmeside
